**Ministru kabineta noteikumu projekta "Grozījumi Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai"" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ir nepieciešams ierobežot tālāku Covid-19 infekcijas izplatīšanos, vienlaikus nodrošinot iedzīvotājiem iespēju saņemt svarīgākos pakalpojumus ar zemu riska līmeni, ievērojot stingras epidemioloģiskās drošības prasības.Lai nodrošinātu epidemioloģisko drošības pasākumu ievērošanu skaistumkopšanas pakalpojumu sniedzējiem, Ekonomikas ministrija (turpmāk – EM) sadarbībā ar Veselības ministriju (turpmāk – VM), Veselības inspekciju (turpmāk – VI) un nozares asociācijām ir izstrādājusi drošas skaistumkopšanas pakalpojumu sniegšanas prasības.Ministru kabineta noteikumu projekts "Grozījumi Ministru kabineta 2020. gada 9. jūnija noteikumos Nr. 360 "Epidemioloģiskās drošības pasākumi Covid-19 infekcijas izplatības ierobežošanai"" (turpmāk – projekts) stāsies spēkā 2021. gada 1. martā vienlaicīgi ar grozījumiem Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu". |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Pamatojoties uz premjerministra 2021. gada 29. janvāra A.K.Kariņa doto uzdevumu, Veselības ministrija izstrādāja kritērijus un riska novērtējumu epidemioloģiski drošai skaistumkopšanas nozares darbībai ilgtermiņā.Savukārt 2021. gada 8. februāra Operatīvās vadības grupas sēdē tika uzdots EM sadarbībā ar VM, VI un nozari izstrādāt drošu skaistumkopšanas pakalpojumu darbības atjaunošanas konceptu, kas ļautu darboties skaistumkopšanas nozarei epidemioloģiski drošos apstākļos.2021. gada 18. februāra Ministru kabineta sēdē koncepts tika apstiprināts, uzdodot EM grozīt nepieciešamos tiesību aktus. Atļaujot atsevišķus skaistumkopšanas pakalpojumus, bet nosakot papildus prasības to drošai sniegšanai, tiktu mazināts negatīvais efekts uz šobrīd nozarē pastāvošo epidemioloģiski nedrošu pakalpojumu sniegšanu ēnu ekonomikas apstākļos. Padarot pieejamākus skaistumkopšanas pakalpojumus, tas prasītu mazāk līdzekļu no valsts budžeta šīs nozares darbinieku atbalsta mehānismiem. Skaistumkopšana ir arī viena no tām nozarēm, kurām virkne no Covid-19 saistītajiem drošības un higiēnas pasākumiem ir bijusi noteikta normatīvajos aktos kā obligāta jau pirms pandēmijas sākšanās. Noteikumi paredz atļaut atsākt piedāvāt sabiedrībai nepieciešamākos pakalpojumus - **manikīra, pedikīra vai podologa** un **friziera pakalpojumus**. Tāpat minētajiem pakalpojumu sniedzējiem ir jānosaka epidemioloģiskās drošības pasākumi, lai mazinātu risku inficēties ar Covid-19. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar 2020. gada 6. novembra Ministru kabineta rīkojumu Nr. 655 "Par ārkārtējās situācijas izsludināšanu" skaistumkopšanas, t.sk. manikīru un pedikīru pakalpojumu sniedzēju darbība ir aizliegta no 2020. gada 9. novembra līdz 2020. gada 2. decembrim. Tā īslaicīgi tika atjaunota, bet jau kopš 2020. gada 21. decembra, skaistumkopšanas pakalpojumi tika aizliegti pilnībā.Tajā pašā laikā iestādes, kas ir reģistrētas kā ārstniecības iestādes turpināja sniegt, cita starpā, skaistumkopšanas un labsajūtas pakalpojumus, klasificējot tos kā medicīniskos pakalpojumus.Latvijas pirts un SPA asociācija 2020. gada 9. novembrī portālā manabalss.lv uzsāka iniciatīvu *"Par neatliekamu ierobežojumu atcelšanu individuālajiem skaistumkopšanas pakalpojumiem un veselības veicināšanas priekšlikumiem "COVID-19" pandēmijas laikā"*, kas uz 2021. gada 19. februāri ir savākusi vairāk kā 12 171 parakstu. Minētā iniciatīva tika skatīta Saeimas un 2021. gada 18. februārī Saeimas Mandātu ētikas un iesniegumu komisijā tā tika atbalstīta, uzdodot Ministru kabinetam strādāt pie spēkā esošo pasākumu atcelšanas skaistumkopšanas nozarē tiklīdz epidemioloģiskā situācija to atļaus. Attiecīgi, lai atļautu skaistumkopšanas pakalpojumu sniedzējiem atsākt sniegt savus pakalpojumus, ir nepieciešams izdarīt grozījumus Ministru kabineta noteikumos Nr.360, paredzot ieviest vairākas būtiskas prasības, kuras jāievēro skaistumkopšanas pakalpojumu sniedzējiem, lai mazinātu risku inficēties ar Covid-19. 1) Projekts paredz, ka MK noteikumu Nr.360 2.1. apakšpunkts tiek izteikts jaunā redakcijā, nosakot, ka termins "saimnieciskais pakalpojums" ietver arī skaistumkopšanas pakalpojumus. Minētie grozījumi ir nepieciešami, lai veicinātu personu izpratni par atbilstošu terminu lietojumu noteikumu projektā un attiecinātu uz skaistumkopšanas pakalpojumu sniedzējiem visas MK noteikumos Nr.360 noteiktās prasības, kas šobrīd tiek attiecinātas uz saimnieciskiem pakalpojumiem.2) Papildus noteikumu projekts tiek papildināts ar jaunu II2 nodaļu "Prasības skaistumkopšanas pakalpojumu sniedzējiem", kurā tiek noteiktas specifiskas prasības skaistumkopšanas pakalpojumu sniedzējiem, kuras nepieciešams ievērot un nodrošināt, lai sniegtu drošus skaistumkopšanas pakalpojumus.3) Noteikumu projekts paredz, ka skaistumkopšanas saimnieciskā pakalpojuma sniegšanas vietā, kur vienam apmeklētajam pieejamā telpa ir mazāka par 25 m2, telpā var atrasties viens pakalpojuma saņēmējs un viens pakalpojuma sniedzējs.4) Noteikumu projekts tiek papildināts ar prasību, ka sniedzot pakalpojumu telpā, kurā uz vienu pakalpojuma saņēmēju vietas platība ir lielāka par 25 m2, telpā var būt vairākas darba vietas, starp kurām nodrošināta vismaz piecu metru distance, vai atsevišķi nodalītas darba iekštelpas. Minētā norma ir nepieciešama, lai nodrošinātu distances ievērošanu, kā arī darbavietu nodalīšanu, lai mazinātu kontaktu ar citiem pakalpojuma sniedzējiem un pakalpojuma saņēmējiem. Savukārt, prasība par darba vietu nodalīšanu ar konstruktīvi nodalītām sienām no visām pusēm un pārsegumu vai ar jumtu norobežota ēkas daļa, kurai ir atsevišķas durvis izejai uz citu telpu vai āru tiek ieviesta atbilstoši 2012. gada 10. janvāra Ministru kabineta noteikumu Nr. 48 "Būvju kadastrālās uzmērīšanas noteikumi" 33.1. punktam.Vienlaikus, attiecībā uz 24.2  un 24.18 punkta piemērošanu, lai nodrošinātu, ka vienam apmeklētājam tiek nodrošināta vismaz 25 m2 liela telpu platība, aprēķinot atļauto apmeklētāju skaitu pieļaujama matemātiskā skaitļa noapaļošana uz augšu, ja cipars aiz komata ir vienāds vai lielāks par 5.Piemērs: 37,5 m2 / 25 m2 = 1,5 noapaļojot uz augšu ir pieļaujami divi apmeklētāji.5) Projektā tiek paredzēts, ka sniedzot manikīra, pedikīra vai podologa pakalpojumus, darba vieta ir aprīkota ar stabilu aizsargbarjeru starp pakalpojuma sniedzēju un pakalpojuma saņēmēju. Aizsargbarjeras izmērs ir vismaz viena metra augstumā un astoņdesmit centimetru platumā. Minētā norma tiek ieviesta, jo sniedzot manikīra, pedikīra vai podologa pakalpojumus, nav iespējams nodrošināt drošas distances ievērošanu un, lai pasargātu pakalpojuma sniedzēju un pakalpojuma saņēmēju, tiek noteikta nepieciešamība darba vietu aprīkot ar aizsargbarjeru, kuras augstums ir vismaz viens metrs, un kuras platums ir vismaz astoņdesmit centimetri. Aizsargbarjerai jābūt nostiprinātai vai novietotai uz galda, vai kušetes, vai zemes virsmas tā, lai aizsargbarjera neapgāztos vai nekustētos. 6) Projektā arī tiek paredzēts, ka skaistumkopšanas pakalpojuma sniedzējam ir pienākums par savu darbību paziņot Veselības inspekcijai, saskaņā ar Ministru kabineta noteikto kārtību, kādā skaistumkopšanas pakalpojumu sniedzēji paziņo par saimnieciskās darbības uzsākšanu. Kārtība kādā skaistumkopšanas pakalpojuma sniedzējs paziņo par savu darbību Veselības inspekcijai ir noteikta 2015. gada 8. decembra Ministru kabineta noteikumos Nr. 693 "Kārtība, kādā skaistumkopšanas un tetovēšanas pakalpojumu sniedzēji paziņo par saimnieciskās darbības uzsākšanu" un tā ir spēkā kopš 2016.gada 1.janvāra.7) Projekts paredz prasību, ka skaistumkopšanas pakalpojumu sniedzējiem ir jāaizpilda "Skaistumkopšanas pakalpojuma sniedzēja paškontroles lapa" (turpmāk – paškontroles lapa), kas pēc pieprasījuma tiek uzrādīta uzraudzības un kontroles iestādei. Minētā prasība veicinās pakalpojumu sniedzēju epidemioloģisko prasību ievērošanu, kā arī uzraudzības un kontroles iestādei būs iespēja pārliecināties vai epidemioloģiskās drošības prasības tiek ievērotas. Papildus, EM sadarbībā ar VI izstrādās paškontroles lapu un tā būs pieejama abu iestāžu mājaslapās. Skaistumkopšanas pakalpojuma sniedzējam, paškontroles lapu, būs nepieciešams pildīt vienu reizi, uzsākot vai atsākot sniegt pakalpojumu, taču, pēc nepieciešamības, tā ir pārskatāma un atkārtoti aizpildāma, ja mainījušies faktiskie apstākļi un veicami labojumi tajā.8) Lai gūtu pārliecību par efektīvu epidemioloģisko drošības prasību īstenošanu pakalpojumu sniegšanas vietā, projekts paredz, ka skaistumkopšanas pakalpojumu sniedzēji nozīmē personu, kas būs atbildīga par epidemioloģisko prasību ievērošanu (turpmāk – atbildīgā persona). Atbildīgā persona organizē noteikumu projektā paredzēto epidemioloģiskās drošības pasākumu īstenošanu. Tāpat noteikumu projekts paredz, ka informācija par atbildīgo personu tiek izvietota labi redzamā vietā, tādējādi nodrošinot, ka atbildīgā persona pēc uzraudzības un kontroles iestādes amatpersonas pieprasījuma ir fiziski sasniedzama, atrodas pakalpojuma sniegšanas vietā un sniedz nepieciešamo informāciju par epidemioloģiskās drošības pasākumu īstenošanu. 9) Projekts paredz prasību ka pakalpojumu sniedzējiem pie ieejas, labi redzamā vietā ir jāizvieto informācija par epidemioloģiskās drošības prasībām, tai skaitā angļu un krievu valodā*,* kā arī pie ieejas ir jāizvieto roku dezinfekcijas līdzeklis, kas satur vismaz 70% etanola. Minētās prasības veicinās to, ka klienti ir informēti par epidemioloģiskās drošības prasībām, kā arī dezinficējot rokas, tiek samazināts risks inficēties ar infekcijas slimību Covid-19.10) Projektā tiek paredzēts, ka skaistumkopšanas pakalpojumu sniegšanas telpās, pakalpojumu saņēmēji tiek ielaisti pa vienam, izņemot gadījumus, kad uz salonu dodas bērns līdz 12 gadu vecumam vai persona, kurai nepieciešama asistenta palīdzība. Minētā prasība nepieciešama, lai samazinātu saskari starp pakalpojumu saņēmējiem, kā arī saglabājot iespēju, ka pakalpojumus ir iespējams saņemt arī bērniem, kā arī personām, kurām nepieciešama asistenta palīdzība.11) Projekts paredz, ka skaistumkopšanas pakalpojuma sniedzējam ir jānodrošina, ka pakalpojumu sniegšana tiek organizēta tā, lai pakalpojuma saņēmēji pie viena meistara savstarpēji nepārklātos vai nesatiktos, kā arī jānodrošina, ka starp pakalpojumu saņēmējiem ir vismaz 20 minūšu starplaiks. Minētās normas ieviešana samazinās saskari starp pakalpojumu saņēmējiem un 20 minūšu starplaika ievērošana nodrošinās telpu vēdināšanu un to, ka tiek veikta pakalpojuma sniegšanas piederumu un virsmu dezinfekcija.12) Noteikumu projektā tiek paredzēts, ka skaistumkopšanas pakalpojumu sniedzējs nodrošina, ka, ja telpā nav atsevišķi nodalītas darba vietas un pakalpojumu sniedz paralēli vairāki meistari, tad pakalpojuma sniegšana tiek organizēta, ievērojot plūsmu principu. Netiek pieņemti nākamās plūsmas pakalpojumu saņēmēji, kamēr nav veikta telpu vēdināšana un darba vietu uzkopšana un apstrāde pēc iepriekšējo pakalpojumu saņēmēju plūsmas. Attiecīgi, skaistumkopšanas pakalpojumu sniedzējam, īpaši salonos, kuros pakalpojumus paralēli sniedz vairāki meistari, jānodrošina, ka ik pēc katras klientu plūsmas tiek veikta telpu vēdināšana, uzkopšana un priekšmetu un virsmu dezinfekcija, tikai pēc minēto darbību veikšanas, meistars var sniegt pakalpojumu citam pakalpojumu saņēmējam vai jaunai pakalpojumu saņēmēju plūsmai.13) Projekts paredz prasību skaistumkopšanas pakalpojumu sniedzējiem pakalpojumu sniegšanas starplaikos nodrošināt telpu vēdināšanu vismaz 15 minūtes. Respektīvi, skaistumkopšanas pakalpojuma sniedzējam ir nepieciešams pakalpojumu sniegšanu organizēt tā, lai pēc katra pakalpojuma saņēmēja vai to plūsmas telpās neatrastos pakalpojumu saņēmēji, un vismaz 15 minūtes pakalpojumu sniegšanas telpas tiktu vēdinātas dabīgi, izmantojot logus vai durvis, taču, ja tas nav iespējams, telpas jāvēdina izmantojot automātiskās ventilācijas sistēmas. 14) Papildus projektā tiek paredzēts, ka skaistumkopšanas pakalpojumu sniedzējiem ir jāievēro MK noteikumu Nr.360 8.3. punktā noteiktās prasības, proti, jānodrošina, ka tiek ieviesta pierakstu sistēma, kurā tiek norādīta informācija par pakalpojuma saņēmēju, t.sk., pakalpojuma saņēmēja vārds, uzvārds un kontakttālrunis, kā arī, noteikumu projekts tiek papildināts ar prasību, ka pierakstu sistēmā jānorāda arī informācija par pakalpojuma uzsākšanas un pabeigšanas laiku, kā arī informācija par meistaru, kurš sniedza pakalpojumu, gadījumā, ja meistari ir vairāki. Minētā prasība nodrošinās to, ka gadījumā, ja tiks konstatēta inficēšanās ar infekcijas slimību Covid-19, kompetentās iestādes var tikt savlaicīgi informētas par iespējamām kontaktpersonām.15) Projekts paredz, ka skaistumkopšanas pakalpojuma sniedzējam ir jānodrošina, ka pakalpojums tiek sniegts, izmantojot vienreizējās lietošanas cimdus un FFP-2 vai FFP-3 respiratoru bez vārsta. Ir trīs respiratoru klases, kas tiek klasificētas pēc filtrēšanas efektivitātes:1. Kategorija I – baktēriju filtrācijas efektivitāte 95%;
2. Kategorija II - baktēriju filtrācijas efektivitāte 98%;
3. Kategorija IIR – baktēriju filtrācijas efektivitāte 98% un izturība pret šļakatām.

FFP vērtība ir "sejas filtrējošais elements" un skaitlis norāda maskas nodrošināto aizsardzības līmeni. Slimību profilakses un kontroles centrs iesaka ārstniecības personām lietot FFP-2 un FFP-3 respiratorus bez vārsta, kas aizsargā gan respiratora valkājošas personas elpceļus, tā arī apkārtējās personas[[1]](#footnote-2). Lai maksimāli aizsargātu kā skaistumkopšanas pakalpojuma sniedzēju, tā arī pakalpojuma saņēmēju, noteikumu projektā tiek paredzēts, ka skaistumkopšanas pakalpojuma sniedzējam ir jānodrošina, ka pakalpojums tiek sniegts izmantojot FFP-2 vai FFP-3 respiratoru bez vārsta. Turklāt pakalpojumu sniedzējam ir ieteicams lietot arī sejas vizierus jeb sejas aizsargstiklu un aizsargbrilles, bet tie var tikt izmantoti tikai kā papildus individuālās aizsardzības līdzekļi.16) Lai rūpētos par stingru apmeklētāju fiziskās distancēšanās prasību ievērošanu ar projektu tiek paredzēts, ka pakalpojuma saņēmējs skaistumkopšanas pakalpojuma sniegšanas vietā atrodas tikai saņemot pakalpojumu, tādējādi novēršot pakalpojumu saņēmēju drūzmēšanos vai pulcēšanos. 17) Papildus projekts paredz, ka pakalpojumu saņēmējam netiek piedāvāti dzērieni, uzkodas un lasāmviela. Prasība nepieciešama, lai mazinātu risku pakalpojumu saņēmējiem un pakalpojumu sniedzējiem inficēties ar infekcijas slimību Covid-19.18) Projekts paredz, ka pakalpojuma sniedzējs pēc katra klienta veļu mazgā automātiskajā veļas mazgāšanas mašīnā vismaz 60 grādu temperatūrā un pēc mazgāšanas gludina.19) Veselības novērošanas nolūkos, projekts paredz, ka pirms pakalpojuma sniegšanas tiek veikta pakalpojuma saņēmēja bezkontakta temperatūras mērīšana un akūtu respiratorisko simptomu gadījumā pakalpojumu sniedzējam ir pienākums atteikt pakalpojumu sniegšanu. Attiecīgi pakalpojumu sniedzējiem tiek noteikts pienākums atteikties sniegt pakalpojumu personām, ja ir aizdomas par iespējamu saslimšanu.20) Tāpat arī pakalpojuma sniedzēja veselības novērošanas nolūkos, projektā paredzēts, ka uzsākot darbu tiek veikta bezkontakta temperatūras mērīšana un akūtu respiratorisko simptomu gadījumā pakalpojuma sniedzējam ir aizliegts sniegt pakalpojumus. Minētā norma ir nepieciešama, lai arī pakalpojuma sniedzēji novērotu savu veselības stāvokli, kā arī, lai novērstu gadījumus, kad pakalpojumus sniedz personas ar saslimšanas pazīmēm. 21) Lai nodrošinātu to, ka arī pakalpojumu saņēmēji ievēro epidemioloģiskās drošības prasības, projekts paredz, ka pakalpojuma saņēmējs, kurš nelieto mutes un deguna aizsegu vai lieto to neatbilstošā veidā neaizsedzot degunu un muti, netiek ielaists iekštelpās. Vienlaikus projektā tiek paredzēts, ka skaistumkopšanas pakalpojuma sniedzējs nesniedz pakalpojumu personai, kura neievēro epidemioloģiskās drošības prasības, t.sk. nelieto mutes un deguna aizsegu. Minētā prasība samazinās risku pakalpojumu sniedzējiem inficēties ar infekcijas slimību Covid-19. 22) Tāpat projekts tiek papildināts ar prasību, ka skaistumkopšanas pakalpojuma sniedzējam ir jānodrošina, ka pierakstu sistēmā norādītā informācija tiek uzglabāta 30 dienas, kā arī informācija pierakstu sistēmā tiek glabāta un iznīcināta atbilstoši normatīvajiem aktiem par personas datu apstrādi. Turklāt, pierakstu sistēmā norādītā informācija pēc nepieciešamības epidemioloģiskās izmeklēšanas nolūkos ir sniedzama Slimību profilakses un kontroles centram (turpmāk – SPKC). Minētā prasība nodrošinās, ka personu dati tiek apstrādāti atbilstoši normatīvajiem aktiem, kas regulē personas datu apstrādi, kā arī veicinās savlaicīgu informācijas apriti ar SPKC.23) Projekts paredz, ka skaistumkopšanas pakalpojumus atļauts sniegt tikai VI paziņotajā skaistumkopšanas pakalpojumu sniegšanas vietas adresē un tiek aizliegts sniegt mobilos skaistumkopšanas pakalpojumus, t.i. izbraucot pie klienta, lai sniegtu pakalpojumus mājas apstākļos. Minētā norma ir nepieciešama, jo pakalpojumus, kas tiek sniegti pie klienta, nav iespējams uzraudzīt un pārliecināties par epidemioloģisko un citu prasību ievērošanu.24) Projekts paredz, ka pakalpojuma sniedzēju uzraudzību veiks VI sadarbībā ar Valsts policiju un pašvaldību policiju. Papildus arī Patērētāju tiesību aizsardzības centram ir tiesības uzraudzīt MK noteikumos Nr.360 skaistumkopšanas pakalpojumu sniedzējiem paredzēto prasību ievērošanu. VI savas kompetences ietvaros uzraudzīs epidemioloģisko drošības prasību ievērošanu un paškontroles lapā norādīto informāciju. Patērētāju tiesību aizsardzības centrs ir tiesīgs uzraudzīt noteikto prasību ievērošanu par maksimāli noteikto apmeklētāju skaitu, individuālo aizsardzības līdzekļu atbilstošu lietošanu, t.sk. darbības atbilstību paškontroles lapai. Valsts policija un pašvaldību policija, par būtiskiem un klajiem epidemioloģisko prasību pārkāpumiem, kā arī atkārtotiem mazākiem pārkāpumiem, ir tiesības izteikt brīdinājumu vai uzlikt naudas sodu līdz 5000 EUR, kas paredzēti likumprojekta grozījumos "Covid-19 infekcijas izplatības pārvaldības likumā". |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Veselības ministrija, Veselības inspekcija, Valsts policija, Patērētāju tiesību aizsardzības centrs, skaistumkopšanas nozares asociācijas (Latvijas Kosmētiķu un Kosmetologu asociācija, Latvijas Skaistumkopšanas Speciālistu asociācija, Latvijas kosmētikas ražotāju asociācija, Latvijas Podologu biedrība, Latvijas Manikīru un pedikīru asociācija).  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas skaistumkopšanas pakalpojumu (frizieru, manikīra, pedikīra un podologa) sniedzējiem (7152 nodarbinātajiem), kā arī uz visu sabiedrību kopumā.  |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar.  |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ministru kabineta rīkojuma projekta "Grozījumi Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu"" un Likumprojekts "Grozījumi Covid-19 infekcijas izplatības pārvaldības likumā". |
| 2. | Atbildīgā institūcija | Ekonomikas ministrija. |
| 3. | Cita informācija | Projekts jāizskata Ministru kabinetā vienlaicīgi ar Ministru kabineta rīkojuma projektu ""Grozījumi Ministru kabineta 2020. gada 6. novembra rīkojumā Nr. 655 "Par ārkārtējās situācijas izsludināšanu"". |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar.  |

Ekonomikas ministrs J. Vitenbergs

Grīnvalde, 67013173

ketija.grinvalde@em.gov.lv

1. https://www.spkc.gov.lv/sites/spkc/files/media\_file/spkc-par-respiratoru-lietosanu.pdf [↑](#footnote-ref-2)